Carlsens grimme form-forvandling
Stavanger-turneringen er blitt et mareritt for nordmannen som er to ganger verdensmester i sjakk og suveren verdensener. For etter fire runder ligger 24-åringen, med sine tre tap og ene remis, helt sist med 0,5 poeng. En slik stilling var umulig å se for seg i slutten av april da Carlsen avsluttet Shamkir-turneringen i Aserbajdsjan med seier. Da hadde han allerede vunnet i Wijk aan Zee og Grenke-turneringen i 2015. Les også: Tapte for Anand: – Horribelt dårlig Det så ut til at en nærmest uslåelig Carlsen, med sine 14 seirer, 13 remis og to tap etter tre turneringer, skulle leke seg gjennom året. Men så var det Norway Chess da... VG Direkte: Den femte runden fra klokken 16.00 Les også: Dette er Carlsens plan for 19,5 millioners villaen1. runde: Carlsen (med hvitt) - Topalov - tidstabben som kostet Carlsen seieren. 2. runde: Carlsen (med sort) - Caruana – gikk galt i åpningen. 3. runde: Carlsen (med hvitt) - Giri – kastet bort seieren. 4. runde: Carlsen (med sort) - Anand – utspilt av VM-motstanderen. – Jeg tror det førsterundepartiet sitter i ham. Og det sitter ganske hardt. Mot Caruana med sort kan han tape når som helst, men mot Giri hadde han en god stilling og burde vunnet. Anand spilte ham rett og slett ut. Det har virkelig ikke vært en topp Magnus, og det første partiet må ha vært fullstendig ødeleggende for ham, selv om han nekter å innrømme det, sier Tarjei Svensen, VGs sjakkekspert og grunnlegger av sjakkbloggen.no. Les også: Derfor har Carlsen et problem i Norge– Magnus har vært en mester i å komme tilbake fra tap. Som idrettsmann vet han at tap er en del av spillet. Men måten han tapte på, at han ikke kjente til reglene og egentlig sto til klar seier, ser ut til å vært vanskelig å håndtere, sier sjakkekspert Torstein Bae til VG. Magnus Carlsen har ikke vunnet turneringen i Stavanger de to årene den har eksistert, og med fem runder igjen av årets utgave, handler det om å redde stumpene. Ikke siden han var 14-år, i Gausdal-turneringen i 2005, har han åpnet med 0,5 poeng på fire runder. – Det er en uvant situasjon for Magnus. Nå må han takle det å ligge på en klar sisteplass. Han er bak Jon Ludvig (Hammer) også, som jo er ranket langt etter de beste i verden, sier Bae.Søndag spiller Carlsen mot Alexander Gristsjuk med hvite brikker. Russeren er på femteplass i turneringen med to poeng av fire mulige. Veselin Topalov leder Norway Chess foran amerikanske Hikaru Nakamura. Carlsen skal også spille med hvite brikker i mandagens sjette runde, mot Nakamura. Spørsmålet er om han snart klarer å rise av seg tabben mot Topalov i første parti, mener Svensen. – Magnus har vært veldig flink til å nullstille seg tidligere, men dette er noe helt spesielt. Det er ikke det at han tapte, men måten han tapte på, sier han. Stillingen i Norway Chess etter fire runder: 1. Veselin Topalov (Bulgaria) - 3,5 poeng 2. Hikaru Nakamura (USA) - 3 poeng 3. Viswanathan Anand (India) - 2,5 poeng 3. Anish Giri (Nederland) - 2,5 poeng 5. Alexander Gristsjuk (Russland) - 2 poeng 5. Maxime Vachier-Lagrave (Frankrike) - 2 poeng 5. Fabiano Caruana (Italia) - 2 poeng 8. Levon Aronian (Armenia) - 1 poeng 8. Jon Ludvig Hammer (Norge) - 1 poeng 10. Magnus Carlsen (Norge) - 0,5 poeng
2015 så ut til å bli året der ingen ville klare å overliste verdensmester Magnus Carlsen (24). Så begynte Norway Chess.